Hoof van honde-eenheid word glo geteiken | Netwerk24
Hoof van honde-eenheid word glo geteiken
Deur Jana Breytenbach 14 Augustus 2019 09:13
WAARSKUWING: Hierdie berig bevat 'n foto wat sommige lesers kan ontstel.
Die labrador Quintin, wat lt.kol. Ivan Myer, hoof van die honde-eenheid van die polisie in Kaapstad, gered het. Foto: Verskaf
Die hoof van die honde-eenheid van die polisie in Kaapstad, lt.kol. Ivan Myer, het van sy kollegas voor die arbeidshof gedaag omdat hulle hom glo teiken en sy loopbaan skade probeer aandoen.
Dit kom nadat hy in Desember 2018 'n labrador van Knysna, Quintin, gered het en opdragte van sy hoofde ignoreer het en daarna van wanbestuur aangekla is.
Myer, wat 39 jaar diens in die SAPD het, het Dinsdag 'n dringende aansoek in die arbeidshof in Kaapstad gebring vir 'n tussentydse bevel om te keer dat hy geteiken word nadat hy sy kollegas van dieremishandeling aangekla het. Hy het dit gedoen ingevolge die Wet op Beskermde Openbaarmaking, wat verseker dat die klaer nie bekend gemaak en geteiken kan word nie.
Die aansoek is teen lt.genl. Khombinkosi Jula, die voormalige provinsiale polisiekommissaris, lt.kol. M.J. Goliath en lt.kol. B.W.C. Moses gebring.
Die SAPD het tugstappe teen Myer ingestel en Myer het 'n aansoek by die hof ingedien om te keer dat die tugproses voortgaan alvorens die aansoek in die arbeidshof afgehandel word. Die tussentydse aansoek val binne dié hoofaansoek, om te keer dat hy verder geteiken word.
Myer het sedert Desember 2018, toe hy betrokke geraak het by die welsyn van Quintin, 'n stryd met die SAPD oor die versorging van die honde in die honde-eenhede.
Hy het nadat Quintin van Knysna na Kaapstad vir behandeling deur veeartse gebring is, aanbeveel dat hy nie teruggestuur word nie en dat hy medies ongeskik verklaar moet word. Sy aanbeveling het op dowe ore geval en Quintin is terug Knysna toe, net om later weer teruggestuur te word na die Kaap omdat sy versorging nie op standaard was nie, volgens die hofstukke.
Myer het 'n paar dae later die hond se mediese geskiedenis aan die onafhanklike polisieondersoekdirektoraat (Opod) oorhandig, sowel as aan die provinsiale polisiehoof, om 'n saak van dieremishandeling te ondersoek. Hy het spesifiek klem gelê op die nasionale opdragte van die SAPD oor die mishandeling van polisiehonde.
Hy het inligting ingevolge die Wet op Beskermde Openbaarmaking bekend gemaak, maar is toe glo geteiken oor wat hy gedoen het.
Die tugproses, wat in Julie moes plaasvind, is uitgestel en is veronderstel om later in Augustus voort te gaan.
Die tussentydse aansoek is 'n poging van Myer om homself te beskerm teen diskriminasie en om geteiken en ook dalk verplaas te word (as deel daarvan dat hy geteiken word).
Die SAPD sê die manier waarop hy die honde van diens onttrek het, is nie ingevolge polisiereëls gedoen nie en daarom het hulle tugstappe teen hom ingestel.
Hulle het Myer se aansoek teengestaan en aangevoer dit is nie dringend nie, omdat Myer volgens hulle baie tyd gehad het om die aansoek te bring.